Summa logicae/Epistola prooemialis Guillelmi de Ockham
Dudum me, frater et amice carissime, tuis litteris studebas inducere ut
aliquas regulas artis logicae in unum tractatum colligerem ac tuae
dilectioni transmitterem. Cum igitur tui profectus ac ueritatis amore
inductus tuis precibus nequeam contraire, expertar quod hortaris remque
mihi difficilem, sed tam tibi quam mihi, ut aestimo, fructuosam aggrediar.

Logica enim est omnium artium aptissimum instrumentum, sine qua nulla
scientia perfecte sciri potest, quae non more materialium instrumentorum
usu crebro consumitur, sed per cuiuslibet alterius scientiae studiosum
exercitium continuum recipit incrementum. Sicut enim mechanicus sui
instrumenti perfecta carens notitia utendo eodem recipit pleniorem, sic in
solidis logicae principiis eruditus dum, aliis scientiis operam impendit
sollicite simul istius artis maiorem adquirit peritiam. Unde illud uulgare
"ars logica labilis ars est" in solis sapientiale studium negligentibus
locum reputo obtinere.

Logicae igitur considerationis continentiam prosequendo, a terminis ut a
prioribus exordium assumendum est, deinde de propositionibus, postremo de
syllogismis et aliis speciebus argumentationis perscrutatio subsequetur. Et
quia plerumque contingit ante magnam experientiam logicae subtilitatibus
theologiae aliarumque Facultatum iuniores impendere studium, ac per hoc in
difficultates eis inexplicabiles incidunt, quae tamen aliis paruae sunt aut
nullae, et in multiplices prolabuntur errores, ueras demonstrationes
tamquam sophismata respuentes et sophisticationes pro demonstrationibus
recipientes, tractatum hunc duxi scribendum, nonnumquam in processu regulas
per exempla tam philosophica quam theologica declarando.